Kaupunginvaltuutettu Junes Lokka (Aito suomalainen yhteislista, ASYL) ei halua yksin ottaa piikkiinsä maanantain 5. kesäkuuta Oulun valtuuston lisäkustannuksia. Kokous venyi useita tunteja pidemmäksi kuin normaalisti, joten se maksoi oululaisveronmaksajille 20 000 euroa tavanomaista kokousta enemmän. Kokouspalkkiot nousivat noin 30 000 euroon.

– Kokouksen kesto ei liity hintaan, vaan syynä on toisten ahneus, joka johtaa palkkioiden nousemiseen, Junes Lokka sanoo.

Lokan mielestä on väärin, että häntä syytetään kokouksen venymisestä. Hän viittaa aiempiin tapahtumiin, sillä hänen mukaansa muut valtuustoryhmät sulkivat ASYL:n pois luottamuspaikkaneuvotteluista.

– Me järjestimme sitten äänestykset. Jotkut valtuutetut sanoivat sitä pelleilyksi eli heidän mielestään äänestäminen on pelleilemistä. Minusta on tärkeä tuoda esille molempien näkökulmat.

Muista asioista pitkiä puheita

Kello 17 alkaneen valtuuston kokouksen äänestykset päättyivät illalla kello 21 jälkeen. Luottamuspaikkaäänestyksen jälkeen valtuuston kokouksessa siirryttiin muihin asioihin. Kokous päättyi klo 23.17.

– Silloin pidettiin täysin tyhjänpäiväisiä, yli viiden minuutin puheenvuoroja. Niiden osuus kesti myös pitkään.

Se että Lokka ilmoittaa ettei itse nosta kokouspalkkiota, on pelkkää populismia. Lyly Rajala

Lokka sanoo, että mikäli hinta vaivaa muita valtuutettuja, niin he voivat luopua palkkioista.

– Ei muutama satanen varmaan hirveästi rikastuta. Jos meidän ryhmämme olisi päässyt lautakuntiin, niin palkkioita emme olisi ottaneet. Siinäkin olisi säästetty.

Palkkiopäätös pikavauhtia

Lokan mielestä on ristiriitaista, että muut valittavat asiasta, mutta eivät kieltäydy nostamasta palkkioita. Lokka lisää, että valtuusto päätti palkkioista 16.5.2016.

– Päätös tehtiin 20 sekunnissa. Se ei herättänyt keskustelua, eikä yksikään valtuutettu halunnut kommentoida. Se meni yhdellä nuijan kopautuksella.

Lokka sanoo, että aiemminkin valtuuston kokoukset ovat venyneet. Hän kertoo, että aika moni kokous kestää jostain syystä kestää tasan kolme tuntia ja viisi minuuttia.

– Esimerkiksi tänä vuonna edellinen kokous eli aiemman valtuuston viimeinen kokous kesti tasan kolme tuntia viisi minuuttia. Kun lähestytään kolmen tunnin rajaa, niin sitten se sujuu pikavauhdilla. Systeemi itsessään luo houkutuksen pitkittää kokouksia.

Demokratian kukkanen

Kokoomuksen oululaisvaltuutettu Lyly Rajala arvostelee Lokan toimintaa demokratian kukkaseksi.

– Se että Lokka ilmoittaa ettei itse nosta kokouspalkkiota, on pelkkää populismia. Meillä on hyvin kohtuulliset kokouspalkkiot. Valtuuston kerran kuussa pidettäviin kokouksiin jokainen valmistautuu hyvin. Normikokouksesta maksetaan 150 euroa brutto ja puolueelle menee noin 20 prosenttia puolueveroa, niin siitäpä ei paljon jää.

Olen surullinen siitä että maanantaina ei päästy kunnolla käsittelemään kokouksen tärkeimpiä kysymyksiä. Anne Huotari

Siitä entinen kansanedustaja Rajala on kuitenkin samaa mieltä Lokan kanssa, että kokoussidonnaisessa palkkiojärjestelmässä on sisäänrakennettuna houkutus pitkittää kokouksia.

– Olen tehnyt kaksi eri aloitetta kokonaispalkkioon siirtymisestä valtuustotyöskentelyssä. Sen jälkeen olisi sama kestäisikö kokous kolme tuntia vai kahdeksan tuntia. Palkkio olisi sama. Kun teen kolmannen kerran tämän aloitteen niin toivottavasti siihen tulee enemmistö mukaan.

Isoihin asioihin päästiin käsiksi vasta yöllä

Vasemmistoliitossa puoluevero kokouspalkkioista on Oulussa 25 prosenttia. Vasemmistoliiton oululaisvaltuutettu Anne Huotari pitää myös Lokan esille nostamaa palkkioasiaa toissijaisena kysymyksenä.

–Jätän hänen kommenttinsa omaan arvoonsa. Lokkahan esitti myös ansionmenetyskorvauksista luopumista. Sehän tarkottaisi sitä, että jos siellä jollakin vuorotyöläisellä jäisi työvuoro väliin, hän joutuisi maksamaan siitä, että on kokouksessa. Sehän on täysin kohtuutonta.

Äänestysrumba vei Rajalan tavoin myös eduskunnassa työskennelleen Huotarin mielestä huomion pois kokouksen tärkeimmistä asioista.

– Olen surullinen siitä että maanantaina ei päästy kunnolla käsittelemään kokouksen tärkeimpiä kysymyksiä, eli elinvoimaista Oulua ja ensi vuoden talousarvion suunnitteluohjeita. Niiden piti olla sen kokouksen pääasioita, mutta niitä päästiin käsittelemään vasta lähempänä puoli kymmentä.

Jatkossakin Lokka pystyy äänestyttämään Oulun kaupunginvaltuustoa henkilövaaleissa. Muissa kysymyksissä hänen esityksensä tarvitsevat äänestyksen päästäkseen jonkun toisen valtuutetun kannatuksen.